**การดำเนินงานของสถาบันอาชญาวิทยาและการบริหารงานยุติธรรม**

**หมวด นวัตกรรมเพื่อการสร้างสรรค์สังคม**

**โดย ผศ.พ.ต.ท.ดร กฤษณพงค์ พูตระกูล ประธานกรรมการสถาบันอาชญาวิทยาและการบริหารงานยุติธรรม**

|  |
| --- |
| **ความเป็นมาของเรื่องที่เล่า**  สถาบันอาชญาวิทยาและการบริหารงานยุติธรรม วิทยาลัยรัฐกิจ มหาวิทยาลัยรังสิต ได้เปิดทำการเรียนการสอนหลักสูตรรัฐประศาสนศาสตรมหาบัณฑิต สาขาวิชาอาชญาวิทยาและการบริหารงานยุติธรรม มาตั้งแต่ปี พ.ศ.2552 ที่เป็นหลักสูตรเฉพาะทางที่เกี่ยวข้องกับอาชญากรรม สาเหตุของการประกอบอาชญากรรมและการป้องกันแก้ไขปัญหาอาชญากรรมในลักษณะของสหวิทยาการ (Interdisciplinary science) ที่ประกอบด้วยศาสตร์ที่เกี่ยวข้อง อาทิ นิติศาสตร์ สังคมศาสตร์ มนุษยศาสตร์ รัฐศาสตร์ รัฐประศาสนศาสตร์ เศรษฐศาสตร์ วิทยาศาสตร์ จิตวิทยา สื่อสารมวลชน  หลักสูตรดังกล่าว มีวัตถุประสงค์ในการผลิตมหาบัณฑิตให้มีองค์ความรู้ ความสามารถด้านวิชาการ การประยุกต์ และบูรณการศาสตร์ด้านอาชญาวิทยา เพื่อแก้ไขปัญหาอาชญากรรมในสังคมได้อย่างมีประสิทธิภาพ อีกทั้งเป็นการส่งเสริมให้บุคลากรในกระบวนการยุติธรรมได้พัฒนา ความสามารถในการวิเคราะห์ และนำความรู้ไปปฏิบัติให้เกิดประโยชน์ต่อสังคม ควบคู่ไปกับการพัฒนาคุณธรรมและจริยธรรม อันจะนำไปสู่การผลักดันให้สังคมตระหนักถึงความสำคัญของปัญหาอาชญากรรม แลมีการะกำหนดมาตรการในการแก้ไขปัญหาอาชญากรรมอย่างเป็นรูปธรรม |

|  |
| --- |
| **วิธีการ/ขั้นตอน หรือกระบวนการที่ทำให้งานนั้นประสบความสำเร็จ เทคนิคหรือกลยุทธ์ที่ใช้ ผู้มีส่วนร่วม อุปสรรคหรือปัญหาในการทำงาน และแนวทางการแก้ไข**  1. การมุ่งเน้นที่ตัวผู้เรียน  สถาบันฯ สนับสนุนให้มีการเรียนรู้จากประสบการณ์จริง อาทิ การนำนักศึกษาลงพื้นที่จริงเพื่อให้เรียนรู้สถิติ รูปแบบ และสภาพปัญหาอาชญากรรม การเชิญผู้ทรงคุณวุฒิเฉพาะทางมาบรรยายในแต่ละรายวิชา การสนับสนุนให้นักศึกษาได้ให้สัมภาษณ์ในรายการของ RSU WISDOM  สถาบันฯมีแผนการสำคัญในการเปิดหลักสูตรปรัชญาดุษฎีบัณฑิต สาขาวิชาอาชญาวิทยาและการบริหารงานยุติธรรม ในปี พ.ศ.2559 และหลักสูตรรัฐศาสตรบัณฑิต สาขาวิชาอาชญาวิทยาและการบริหารงานยุติธรรม ในปี พ.ศ. 2560 เพื่อผลิตบุคลากร ผลงานวิจัย และสร้างนวัตกรรมในกระบวนการยุติธรรมเพื่อรองรับกับปัญหาอาชญากรรมที่ทวีความรุนแรงและสลับซับซ้อนมากยิ่งขึ้น ซึ่งมีผู้สนใจศึกษาเพิ่มขึ้นเป็นจำนวนมากและสำนักงาน ก.พ. ยังถือว่าเป็นสาขาที่ขาดแคลนสำหรับประเทศไทย  นอกจากนี้ ยังมีการจัดทำความร่วมมือกับสถาบันการศึกษาในต่างประเทศเพื่อดำเนินกิจกรรมทางวิชาการร่วมกัน เช่น การแลกเปลี่ยนนักศึกษา การร่วมจัดทำหลักสูตรในระดับบัณฑิตศึกษา การศึกษาดูงานในต่างประเทศ การทำวิจัยเพื่อพัฒนาองค์ความรู้ของคณาจารย์และเสนอแนวทางการแก้ไขปัญหาของแต่ละภูมิภาคร่วมกัน เช่น โครงการทุนอบรมต่างประเทศจาก Ministry of Home Affairs ประเทศสิงคโปร์ และโครงการความร่วมมือกับ The Scottish Institute for Policing Research, University of Dundee, UK ซึ่งมีเครือข่ายกับมหาวิทยาลัยต่างๆ และตำรวจจากสหราชอาณาจักร เพื่อการพัฒนาระบบงานตำรวจ |
| 2. การดำเนินการวิจัยเชิงสร้างสรรค์สังคม  สถาบันฯได้ดำเนินการวิจัยเชิงสร้างสรรค์สังคม อาทิ โครงการชุมชนเมืองเอกเข้มแข็ง **โดยได้**มีการจัดฝึกอบรมอาสาสมัคร นักศึกษา และประชาชนในพื้นที่ชุมชนเมืองเอกให้เข้ามามีส่วนร่วมในการแก้ไขปัญหาและป้องกันอาชญากรรมในพื้นที่ โดยมีวัตถุประสงค์เพื่อการพัฒนาชุมชนเมืองเอกให้เป็นชุมชนต้นแบบของเมืองมหาวิทยาลัยในการแก้ไขปัญหาต่างๆ ที่เกิดขึ้นโดยรอบ |
| 3 .การสร้างนวัตกรรมสร้างสรรค์สังคม  สถาบันฯ มียุทธศาสตร์ในการสร้างนวัตกรรมสร้างสรรค์สังคม อาทิ การจัดบันทึกข้อตกลงความร่วมมือทางวิชาการ (MOU) กับสถาบันนิติวิทยาศาสตร์ กระทรวงยุติธรรม และโรงเรียนนายร้อยตำรวจ โดยมีวัตถุประสงค์เพื่อพัฒนาระบบงานนิติวิทยาศาสตร์ในกระบวนการยุติธรรมไทยและกลุ่มประเทศอาเซียน โดยมหาวิทยาลัยรังสิตจะเป็นศูนย์กลางในการรวบรวม และพัฒนาองค์ความรู้ด้านนิติวิทยาศาสตร์ ให้สอดคล้องกับการปฏิรูปประเทศตามนโยบายของรัฐบาล  นอกจากนี้สถาบันฯ ยังมีความร่วมมือทางวิชาการกับหน่วยงานต่างๆ ในกระบวนการยุติธรรม เช่น โรงเรียนนายร้อยตำรวจ, กรมคุมประพฤติ, กรมราชทัณฑ์ และสถาบันนิติวิทยาศาสตร์ เป็นต้น  ผศ.พ.ต.ท.ดร.กฤษณพงค์ พูตระกูล ประธานกรรมการสถาบันฯ ได้รับเชิญให้เข้าร่วมเป็นอนุกรรมาธิการปฏิรูปกิจการตำรวจและกระบวนการยุติธรรม เพื่อเสนอคณะรักษาความสงบเรียบร้อยแห่งชาติ (คสช.) ให้พัฒนากิจการตำรวจและกระบวนการยุติธรรม โดยได้มีแผนการจัดตั้ง สถาบันพัฒนากิจการตำรวจแห่งมหาวิทยาลัยรังสิต" (RSU  Institute for Policing Development : RIPD) เพื่อรวบรวมองค์ความรู้ ข้อเสนอแนะ และแนวทางในการพัฒนาระบบงานตำรวจจากทุกประเทศทั่วโลกและใช้เป็นแนวทางในการพัฒนาระบบงานตำรวจในประเทศไทย โดยมีแผนงานที่จะร่วมมือกับ The Scottish Institute for Policing Research, University of Dundee, UK ซึ่งมีเครือข่ายกับมหาวิทยาลัยต่างๆ และตำรวจจากสหราชอาณาจักร |
| **ผลลัพธ์หรือความสำเร็จที่เกิดขึ้น และสิ่งที่ผู้เล่าเรื่องที่ได้เรียนรู้จากประสบการณ์ดังกล่าว**  จากผลการดำเนินงานที่ผ่านมา สถาบันอาชญาวิทยาและการบริหารงานยุติธรรม ได้ผลิตมหาบัณฑิตที่เป็นผู้ปฏิบัติงานในกระบวนการยุติธรรม รวมถึงสาขาอาชีพต่างๆ ให้เป็นทรัพยากรที่มีค่าของสังคม ที่สามารถนำองค์ความรู้มาบูรณาการในการควบคุม ป้องกัน และแก้ไขปัญหาอาชญากรรม โดยคณาจารย์ของสถาบันฯ มีกระบวนการถ่ายทอดองค์ความรู้บนพื้นฐานของแนวคิด ฐานคติ ทฤษฎี ผ่านกระบวนการคิด วิเคราะห์ เพื่อนำไปสู่การกำหนดทิศทาง และมาตรการในของการแก้ไขปัญหาอาชญากรรมผ่านกระบวนการยุติธรรมทางหลัก และทางเลือก ให้เกิดผลเป็นรูปธรรมบนพื้นฐานของคุณธรรม และจริยธรรม และเป็นประโยชน์ต่อสังคมไทย |